**Pranešimas spaudai**

2024-08-26

**Švelniausias Lietuvos festivalis „Vilnonės dienos“ kviečia atvykti į Šiaurės Lietuvą**

Rugpjūčio 31 – rugsėjo 1 d., Pasvalio rajone, Raubonių kaime, prie kultūros paveldo objekto vandens malūno su vilnų karšykla-verpykla, organizuojamas devintasis tarptautinis amatų ir meno festivalis „Vilnonės dienos“. Jo metu didelis dėmesys skiriamas tradicinei kultūrai, amatams ir papročiams. Tai ne tik festivalis, bet ir mokymosi bei pažinimo galimybė, leidžianti vėl pajusti savastį, savo šaknis.

„Festivalis organizuojamas devintąjį kartą, tad siekiama ne tik puoselėti vietos tradicijas, skatinti rajono ir regiono gyventojų domėjimąsi krašto istorija ir papročiais, bet ir kasmet įnešti ką nors naujo, įdomaus. Šiemet festivalis skirtas Šimtmečio Dainų šventės nuotaiką perkelti į Raubonis, ir visiems kartu patirti tą nuostabų bendrystės, vienybės ir pasididžiavimo jausmą. Pasuksime istorijos ratą, kai 1924 metais malūno valdytojas Jonas Ribbė, didelių pastangų dėka, Kaune gavo dokumentą, leidžiantį vykdyti malūno veiklą. Patenkintas kelionės rezultatais, kupinas pirmosios Dainų šventės įspūdžių, grįžęs namo jis surengia šventę. Prie malūno dvi dienas vyraus tarpukario nuotaika: skambės tradicinė muzika, vyks amatų dirbtuvės, edukacijos, įvairūs pasirodymai, tad kiekvienas čia ras veiklos“, – sako projekto rengėja ir festivalio organizatorė Gražina Paškevičienė.

„Šventės metu vyks tradiciniu tapęs šlepečių vėlimo čempionatas, bus galima paragauti aukštaitiško kulinarinio paveldo, abi dienas veiks pirčių erdvė, kurioje šeimininkaus pirtininkai iš Latvijos, malūno patalpose vyks įvairios parodos“, – pasakoja festivalio rengėja Gintarė Gikienė.

Festivalį simboliškai pradės Pasvalio mišrus choras „Canticum novum“. Sulauksime svečių iš Australijos ir Latvijos – koncertuos ansambliai „Pamesta klumpė“ ir „Dimzēns“. Gerą nuotaiką dovanos folkloro ansambliai ir smagios kapelos, o vakarinis vintažinio džiazo ir svingo grupės „The Shwings Band“ koncertas pasibaigs įspūdingomis lazerių projekcijomis.

Antroji festivalio diena džiugins teatro mėgėjus, o finaliniu akordu taps Kauno muzikos ansamblio „Ainiai“ meninė programa „M. Petrausko operečių ir dainų kaleidoskopas“.

Detalią festivalio programą galima rasti adresu www.vilnonesdienos.lt

Projektą finansuoja Lietuvos kultūros taryba ir Pasvalio rajono savivaldybė.

\_\_\_\_\_\_\_\_

**Kontaktinis asmuo platesnei informacijai:**

Lidija Zagorskienė,  
festivalio koordinatorė.

Tel.: +370 (622) 31 417  
El. paštas: lidija.zagorskiene@gmail.com